Tem aka Sol toko moiy tekes re disaipel iyn Ni Prum pan i awatalpaj re awarmat.
I koho re panan ene iyn re awarnta kos re lin aworo bilip.
Kos i kawana hetpris iyn tempel.
Kos i kera i iyn i awaꞌar re terew lilen arwa re ono re terꞌestek yere Juda iyn aimol Damaskus.
Terew ene iyn awotuiynjuiyna re pan Sol ene awetera re temeiyn woruow arwanan Taltenieniyn Jisas ene kos i awehem re arwa aimol prum Jerusalem iyn i awelewos re karabus.
Kospeane i kwa,
kos tem i kwama titiya aimol Damaskus,
prepeyien etek lait tako iyn heven kwama kos katal kalaima i.
I kala kepeꞌiw koyuon rewel kos i koloan eni tako tekes i aj.
Ni nekea tekes i pan,
“Sol,
Sol!
E wuo toku tekliek ia tokuꞌean?”
Kos Sol pea teker weyiema i pan,
“Ni Prum,
e naka ni men e?”
Kos eni naka tekes i nien pan,
“Yia ne Jisas,
eni e toku tekliek i naka.
Jo!
e awokura ka akwuo akꞌpurwos aimol aka,
kos eni tako awes e aj iyn oa ean e mas awoku.”
Re ni kartataiy Sol ene korto ka re keryiel oa nekea ka re lin keres aj tako,
ean kopnan re korloan eni tekes aj elinka re lin keryiel eni lamat tako.
Sol kora enien tal i kala kepeꞌiw koyuon aka.
Kos tem i kluwak atanowuon iyn i aweyiel,
atanowuon oroiyn kopom i kos i lin kloan aweyiel oa tako.
Kospeane re kerꞌep i peyien wa kaparwos aimol Damaskus.
Araw 3-pla Sol atanowuon elin kontoltola i iyn i aweyiel,
ka i lin kaꞌaiyn otuol on tako ka i lin keiyn raiyn twana.
Aimol Damaskus aka,
disaipel tako han iyn Ananaias tekmen.
Kos i ayuon tekyiel Ni Prum,
kos Ni Prum tekeiy i pan,
“Ananaias.”
Kos Ananaias kotol Ni Prum kos i tekes i pan,
“Ni Prum,
Oa ean ene?”
Kos Ni Prum tekes i pan,
“E awokura kos akwuo ono iyn Judas ato taltenien re terkeiy Taltenien Meꞌer ene kos e awekiera re na woruow tako iyn aimol Tarsus.
Ni naka han iyn Sol kos i amen tekꞌestek.
Kos Sol ayuon tekyiel pan eni tako han iyn panan Ananaias kwama kejana i wen iyn i koho i kloan aweyiel enien.”
Ananaias kotol i kos i tekes i pan,
“Ni Prum,
yia koluon aj tartar iyn eni nekea ka re oa okelek tartar i toko re ni toryuon aimol prum Jerusalem.
Kos i kwama aimol Damaskus ene,
ean kopnan re bikpris iyn tempel aka kerej i nokuon iyn i aweꞌep re ni terꞌesteka na ham eꞌi kos i awelewos re karabus.”
Elinka Ni Prum tekes Ananaias pan,
“E akwuo!
Ni nekea ni yia keꞌies i koa iyn i awow hak iynjia awana re ni panan iyn Juda elin,
ka re king yere,
ka re Israel twana.
Yia awotuiynjuiyna i perꞌien tartar panan i awow a hak iynjia.”
Kospeane Ananaias kwa wa kaparwos ono iyn Judas kos i kejana i wen kwaꞌa na Sol,
kos i tekes i pan,
“Wanak Sol,
Ni Prum kes ia kwuma ne.
Naka Jisas,
eni kawamana e taltenien tem e kwuma nekea.
I kes ia kwuma iyn yia awohu e akyiel enien kos Holi Spirit awama aweter awemen e.”
Prepeyien etek oa koro panan peiy tenken koryuon Sol atanowuon aka,
karla kos i kloan aweyiel enien.
Kos Sol kora kos re koro baptaisim i.
Kos i kaꞌaiyn otuol,
kos nokuon iyn kawamana i nien.
Sol keswala aj iyn gutnius aimol Damaskus